ไอซีทีไม่ทิ้งไปรษณีย์ทำ แบงก์คนจน
รมว.ไอซีที ลั่นยังไม่คิดเฉือนโครงการธนาคารไปรษณีย์ของรัฐบาลก่อนทิ้ง
13 ธ.ค. 2554

รมว.ไอซีที ลั่นยังไม่คิดเฉือนโครงการธนาคารไปรษณีย์ของรัฐบาลก่อนทิ้ง
น.อ.อนุดิษฐ์ นาครทรรพ รมว.เทคโนโลยีสารสนเทศและการสื่อสาร หรือไอซีที กล่าวว่า ขณะนี้ยังไม่มีนโยบายปรับเปลี่ยน หรือยุบหน่วยงานที่ก่อตั้งขึ้น โดยนายจุติ ไกรฤกษ์ อดีต รมว.ไอซีที แต่อย่างใด เนื่องจากมองว่าทุกโครงการยังมีความสำคัญและเป็นประโยชน์กับประชาชนทั้งสิ้น โดยเฉพาะโครงการ ธนาคารคนจน หรือธนาคารไปรษณีย์ ที่บริษัท ไปรษณีย์ไทย (ปณท.) เป็นผู้ร่วมก่อตั้งและเกิดขึ้นในสมัยของนายจุติ แม้ว่าจะเป็นคนละพรรคการเมืองก็ตาม
สำหรับโครงการธนาคารคนจนนั้น คณะรัฐมนตรี (ครม.) ลงมติตั้งธนาคารคนจนมีทุนจดทะเบียน 50 ล้านบาท และให้ขออนุมัติสนับสนุนเงินทุนหมุนเวียนจำนวน 500 ล้านบาท จากรัฐบาล หรือใช้เงินสนับสนุนจากเงินปันผลที่บริษัท ไปรษณีย์ไทย คาดดำเนินการได้เดือน ก.พ. 2555 นำร่อง 10-12 สาขา 
ขณะที่รูปแบบการปล่อยสินเชื่อของธนาคารคนจนน่าจะมุ่งไปที่กลุ่มชุมชนในโรงงาน หรือกลุ่มรายย่อยยังไม่สามารถเข้าถึงแหล่งเงินแต่มีรายได้ประจำ หรือสามารถเข้าถึงแหล่งเงินแต่ก็มีดอกเบี้ยสูง โดยจะปล่อยกู้ไม่เกิน 1 หมื่นบาทต่อราย คิดดอกเบี้ยไม่เกิน 28% ต่อปี โดยโครงการดังกล่าวจะมีการสนับสนุนให้สมาชิกออมเงินควบคู่กันไปด้วย